In die Joodse geskiedenis was daar ‘n koningin Salome Alexandra wat vir baie vroue ‘n rolmodel en inspirasie was, soveel so dat hulle hul dogters na haar vernoem het. Heel moontlik het Herodias ook ‘n dogter gehad met die naam Salome. Of sy die een was wat gedans het, sal ons nooit weet nie. Van koningin Salome weet ons meer, hoofsaaklik danksy die geskiedskrywer, Josephus.
Vir die ou Priester Mattatias raak dit op ‘n dag net te veel. ‘n Siriese beampte wat besig is om heidense offers af te dwing gaan hy te lyf, maak hom dood en breek die altaar af. Vir hierdie daad moet hy en sy vyf seuns na die berge toe vlug, maar hierdie voorval plant terselfdertyd die saad vir die ontkieming van die nuwe Hasmonese koningshuis.
Johannes Hirkanus sterf, en benoem sy vrou as opvolger. Jong Aristobulos steur hom egter nie aan sy pa se wense nie. Hy kondig homself aan as koning en hoëpriester van Judea. Toe sy moeder hom teenstaan, laat hy haar in die tronk gooi waar sy van honger omkom. Sy tweede broer, Antigonus word met ‘n goedbeplande misverstand om die lewe gebring, en Jannaeus, die nagmerrie-kind van sy pa word ook in die tronk gegooi.
Vervolgens herstel sy die Fariseërs in die amp. Sedert haar skoonpa se dae het die Sadduseërs die septer op religieuse gebied geswaai, ook by die tempel. Ten spyte van haar skoonfamilie, het Salome deurentyd ‘n toegewyde Fariseër gebly. Met behulp van Rabbi Simon ben Shetah, een van die leiers onder die Fariseërs (volgens sommige bronne haar broer), sorg sy dat die Fariseërs weer die leidende party word. Sy hersien die ketubah – die wetgewing wat die huweliksregte van ‘n vrou raak. Van nou af moet die bruidegom sy kant ook bring en sekere verpligtinge teenoor sy bruid nakom. Verder dring sy daarop aan dat alle kinders moet skoolgaan, vermoedelik seuns en meisies. Tydens Salome se regering, tot in die tyd van die Nuwe Testament en daarna, word welvarende en invloedryke vroue met die Fariseërs geassosieer. Die latere rabbi’s wat die Talmud geskryf het, is die spirituele erfgename van die Fariseërs, soos wat dit onder Salome se beskermheerskappy vorm aangeneem het.